बियो दैनि बथलखौ लानानै बारिनि हाग्रा-बंग्रा एवस्रांनो बारियाव हाबहैफिनबाय। बोथोराबो हाव हाव दुंखावथारदों। गोलोमदैजोंनो थिंख्लाब-थिंख्लिब जाजोबबाय थुफ्राया। थेवब्लाबो बियो हाग्रा एवनायखौ नागाराखै। हाग्रा एवस्रांहोलां बथलनि दै गुसुखौ लोंहोहोलां। दसे उनाव बथलनि दैआ जोबनायाव फ्रिजनि दै गुसुखौ आरोबाव बथलसे लायनानै बियो गवाग’ लोंनो हमबावबाय। सानसु थिर जाबाय। थुफ्रानि हाग्रा एवस्रांनायाबो जोबबायमोन। बियो बारिनिफ्राय ओंखारबोनानै बायहिरावनो थाखानाय दमखलनि दैजों खर’आव सवास’ लुफावनानै दुगैनो हमबाय। दुगैखां-आरिखां गाव लाबोफानाय फेन खान्दाखौ गानस्लायना बिगोमानिफ्राय बिदाय लानानै बियो ओंखारलांबाय।